SKRIFTLIG FORESPØRGSEL P-3389/00

af Christos Zacharakis (PPE-DE) til Kommissionen

(25. oktober 2000)

Om: Overtrædelser af valgregler og valgfusk under valget i Albanien

Seks græske parlamentsmedlemmer, der sammen med andre internationale observatører var til stede i Ximarra-regionen i Albanien for at følge valgene efter at et af partierne (Enhed-KEAD) havde klaget over overtrædelser af valglovene og valgfusk i første runde af kommunalvalgene den 1. oktober 2000, kunne konstatere omfattende krænkelser af valglovene og valgfusk under anden runde af kommunalvalget den 15. oktober.

1. Er Kommissionen bekendt med, at de albanske myndigheder under påskud af øvelser i søværnet og formelle procedurer den 14. oktober 2000 lukkede adgangen til området over havet og pr. land, således at mange indbyggere i regionen ikke kunne nå frem for at stemme, og at det albanske politi har foretaget anholdelser og terroriseret indbyggerne fra regionen, at politistyrker på valgdagen slog voldsomt ned på vælgere for øjnene af observatørerne og gruppen af parlamentsmedlemmer og derefter sønderdelte stemmesedler i urnerne. At de bortviste valgtilforordnede, ændrede valglisterne og foretog mange tilbageholdelser, hvilket alt sammen har ført til, at Vassilis Bolanos, der er en af kandidaterne, og partiet Enhed-KEAD har erklæret, at de ikke vil anerkende resultatet?

2. Hvad er Kommissionens holdning til de tydelige krænkelser af valgreglerne, der er sket med støtte fra Nanos regering og med stiltiende samtykke fra Berishas oppositionsparti her i anden valgrunde af kommunevalgene, og hvilke skridt vil den tage over for den albanske regering for at få gentaget valghandlingerne i området under ordnede forhold?

3. Kan Rådets beslutning om at tildele Albanien langsigtet makroøkonomisk bistand(1) udsættes på grund af tilsidesættelse af forudsætningerne herfor, f.eks. indførelse af retsstatslige principper og respekt for menneskerettighederne?

4. Vil forbindelserne til Albanien blive taget op på ny, og især Rådets afgørelse om at give Kommissionen mandat til at forhandle en stabiliserings- og associeringsaftale med Albanien?

(1) EFT L 110 af 28.4.1999, s. 13.

Samlet svar afgivet på Kommissionens vegne af Christopher Patten på skriftlige forespørgsler E-3349/00 og P-3389/00

(20. november 2000)

Kommissionen er bekendt med uregelmæssighederne og manglerne ved lokalvalgene i oktober 2000 i Albanien navnlig i anden valgrunde som indberettet af den valgobservatørmission, som Organisationen for Sikkerhed og Samarbejde i Europa (OSCE), Kontoret for Demokratiske Institutioner og Menneskerettigheder (ODIHR) og Europarådet sammen havde udsendt. Navnlig er Kommissionen ligesom det ærede medlem betænkelig ved uregelmæssighederne i Himara-området og en valgkampagne med nationalistiske undertoner og intimiderende handlinger over for en kandidat fra det græske mindretals parti og dettes potentielle vælgere. Efter Kommissionens opfattelse skal Albaniens regering sørge for, at alle uregelmæssigheder undersøges til bunds i overensstemmelse med retsstatsprincipperne og den nye valglov. Desuden skal den efterleve OSCE's og ODIHR's relevante henstillinger om tilvejebringelse af effektive genoprettelsesmidler og sikring af hensigtsmæssige fremgangsmåder i Den Centrale Valgkommission.

Den makrofinansielle bistand, som Rådet traf afgørelse om i april 1999, er knyttet til Albaniens respekt for menneskerettighederne og de demokratiske principper og kan suspenderes af Fællesskabet. Denne bistand er endnu ikke iværksat, fordi de albanske myndigheder endnu ikke har tilsluttet sig visse tekniske gennemførelsesdetaljer.

Rådet har ikke hidtil vedtaget noget formelt mandat, der gør det muligt for Kommissionen at føre forhandlinger med Albanien om en stabiliserings- og associeringsaftale. Respekten for menneskerettighederne og de demokratiske principper også i sammenhæng med afholdelse af valg har naturligvis en fremtrædende plads i EU-stabiliserings- og associeringsprocessen, herunder overvejelserne om en eventuel fremtidig indledning af forhandlinger om en sådan aftale.

Der er allerede vedtaget en omfattende fællesskabsbistandspakke for Albanien til støtte for institutionsopbygning, menneskerettigheder, mindretalsrettigheder og retsstatsforhold på områderne politi, offentlig forvaltning og justitsvæsen for at bistå landet med at nå op på de europæiske normer. Desuden ydes der under det europæiske initiativ til sikring af demokrati og menneskerettigheder bistand til en række ikke-statslige organisationer. Projekterne omfatter bevidstgørelse over for menneskerettighedernes rolle i arbejdet med at opbygge et borgersamfund, fremstilling af radio- og tv-programmer, der fremmer tolerancen, og støtte til journalistnetværker. Desuden deltager Albanien inden for rammerne af stabilitetspagten for Sydøsteuropa i særlige aktiviteter, der har til formål at fremme mindretalsrettighederne på regionalt plan.